紅黑兵團減夠分 仲唔輪到柏林探戈？
2024年05月09日 14:54
東網電視
更多新聞短片
蕭氏家族一眾成員於尋晚憑「波爾多」拉頭馬。
最近「美麗」系頻頻有進帳，已經連續5次賽事有馬贏，但另一香港養馬大族，蕭百君掌舵嘅紅黑兵團，尋晚跑馬地賽事亦有「波爾多」順利報捷，此駒由季初嘅77分減至57分終於扳回一仗，證明減足一季分都有啲作用。嚟到今期沙田賽事，蕭百君家族都繼續有馬出擊，其中角逐第2場三班泥地1650米嘅「柏林探戈」，同樣都係減分減咗段時間，係時候交代。
7歲英國自購馬「柏林探戈」，今季評90分起步，表現唔算太好，但季尾階段終於跌破80分，剛戰於三班跑谷草1800米抽不利嘅11檔，仍能後上跑第2名，只係輸畀當打嘅「港林福將」，證明目前評分已有競爭力，今次回師同樣擅長嘅泥地一哩，睇吓能否於季尾及時補中啦。